MEABHRÁN MÍNIÚCHÁIN

1. COMHTHÉACS AN TOGRA

Leis an Rialachán maidir le Loingsiú Dramhaíola (Rialachán (CE) Uimh. 1013/2006[1], 'RLD') leagtar síos ceanglais maidir le loingsiú dramhaíola laistigh den AE agus maidir le loingsiú dramhaíola idir an AE agus tríú tíortha, chun an comhshaol a chosaint. Is déine na rialacha in RLD maidir le dramhaíl ghuaiseach ná na rialacha maidir le dramhaíl neamhghuaiseach.

Tá toirmeasc ar gach onnmhairiú de dhramhaíl ghuaiseach go tíortha lasmuigh den ECFE agus ar gach onnmhairiú dramhaíola atá ceaptha lena diúscairt lasmuigh den AE nó de CSTE (Airteagail 34 agus 36 de RLD). Trí bhíthin an toirmisc in RLD ar dramhaíl ghuaiseach a onnmhairiú lasmuigh den ECFE, tá an toirmeasc ar onnmhairiú i gCoinbhinsiún Basel de chuid na Náisiún Aontaithe á chur chun feidhme ón mbliain 1995. Is féidir dramhaíl neamhghuaiseach a onnmhairiú lena haisghabháil ar chuntar go ndéanfar í a bhainistiú ar dhóigh nach bhfuil díobhálacha don chomhshaol, is é sin le rá ar dhóigh is ionann, tríd is tríd, leis an dóigh a cheanglaítear leis na rialacha a chuirtear i bhfeidhm san AE[2].

Laistigh den AE, beidh gach onnmhairiú dramhaíola chun críche aisghabhála i dteideal na saorghluaiseachta[3]. I gcás dramhaíola neamhghuaisí, níl loingsithe den sórt sin faoi réir aon réamhfhógra agus ní gá dóibh ach forálacha ginearálta faisnéise (Teidil II–IV de RLD) a chomhlíonadh. Tá idir loingsithe dramhaíola guaisí chun críche aisghabhála agus loingsithe dramhaíola chun críche diúscartha faoi réir réamhfhógra agus réamhthoiliú i scríbhinn. Mar sin féin, maidir le loingsiú dramhaíola chun críche aisghabhála, is ar forais a bhaineann leis an gcomhshaol arna leagan amach le RLD (Airteagal 12), agus ar na forais sin amháin, is féidir leis na húdaráis inniúla cur i gcoinne loingsithe.

Leagtar síos oibleagáidí sonracha maidir le dualgas a bheith ann loingsithe dramhaíola a thógáil ar ais má chinntear iad a bheith neamhdhleathach nó murar féidir iad a chur i gcrích mar a bhí beartaithe (Airteagail 22–25 de RLD).

Tá foráil ghinearálta in Airteagal 50 de RLD maidir le forfheidhmiú lena n-ordaítear do na Ballstáit foráil a dhéanamh maidir le hiniúchtaí ar bhunaíochtaí agus ar ghnóthais i gcomhréir leis na ceanglais iniúchta atá i dTreoir 2008/98/CE (an Chreat-Treoir Dramhaíola), agus féadfaidh na Ballstáit iompar de bhóthar, i gcalafoirt etc. a sheiceáil, nó ag céim níos déanaí nuair atá an dramhaíl tagtha chomh fada leis an tsaoráid aisghabhála nó diúscartha. Seachas sin, fágtar rialuithe faoi na Ballstáit. Níl aon fhorálacha ar leith in RLD maidir leis an gcaoi a ndéanfar iniúchtaí: ní fhoráiltear leis ach go ndéanfaí mar chuid de sheiceálacha ar loingsithe doiciméid a iniúchadh, aitheantas a dhearbhú agus, nuair is iomchuí, seiceáil fhisiciúil a dhéanamh ar an dramhaíl.

De dheasca fhoirmliú ginearálta na gceanglas iniúchta in RLD tá difríochtaí móra sa dóigh a gcuirtear iad i bhfeidhm sna Ballstáit éagsúla. Tá córais iniúchta atá críochnúil, atá ag feidhmiú go maith agus a dhíríonn ar loingsithe dramhaíola i gcalafoirt nó ag suíomhanna lucht déanta agus lucht bailithe dramhaíola forbartha ag cuid acu, ach tá fadhbanna suntasacha forfheidhmithe ag Ballstáit eile agus easpa struchtúir agus acmhainní orthu le sruthanna dramhaíola a rialú ná iniúchtaí a dhéanamh orthu. Fágann sin go roghnaíonn onnmhaireoirí dramhaíola neamhdhleathaí a gcuid dramhaíola a sheoladh trí Bhallstáit a bhfuil an méid is lú rialuithe i bhfeidhm iontu, rud ar a dtugtar 'ceannach ó chalafort go calafort’. Má threisítear ar an bhforfheidhmiú i mBallstát amháin, aistríonn onnmhaireoirí neamhdhleathacha a n‑onnmhairiú go Ballstát eile. Dá bhrí sin, ní féidir loingsiú neamhdhleathach dramhaíola a chosc go héifeachtach ach amháin má tá rialuithe leordhóthanacha á gcur i bhfeidhm i ngach Ballstát.

Is iad na loingsithe dramhaíola neamhdhleathaí sin ina bhfuil dramhaíl ghuaiseach nó dramhaíl a chuirtear á dumpáil go neamhdhleathach nó á cóireáil ar dhóigh fhochaighdeánach is mó a chruthaíonn fadhbanna. Is minic a bhíonn dian-ainiarsmaí ag an dumpáil sin nó ag an gcóireáil fhochaighdeánach sin ar shláinte na muintire a chónaíonn thart timpeall an limistéir dhiúscartha/chóireála. Ina theannta sin, déanann sceitheadh ábhair díobháil don ithir agus d'fhoinsí uisce, agus tagann aerthruailliú as de dheasca astaíochtaí ó rudaí amhail trom-mhiotail agus truailleáin orgánacha mharthanacha. Mura bhfuil caighdeáin ná acmhainneacht athchúrsála leormhaith sna tíortha cinn scríbe, ciallaíonn sé sin gurb amhlaidh atáthar ag onnmhairiú guaiseacha féideartha comhshaoil agus sláinte go háiteanna eile den domhan. Géaraíonn sé sin ar an téamh domhanda agus ar ídiú an ózóin freisin.

Beidh an togra reachtach seo ina thaca agus ina ghléas stiúrtha ag cigireachtaí na mBallstát d'fhonn dul i ngleic leis na sruthanna dramhaíola fadhbacha ardriosca atá luaite thuas. Is iad na Ballstáit a dhéanfaidh na measúnuithe riosca, agus cuimseoidh na measúnuithe sin sruthanna sonracha dramhaíola agus foinsí as a dtagann loingsithe neamhdhleathacha, agus cuirfear san áireamh iontu sonraí atá bunaithe ar fhaisnéis, e.g. imscrúdaithe agus anailísí ar ghíomhaíochtaí coiriúla arna ndéanamh ag na póilíní. Gach bliain roghnófar tosaíochtaí na gcigireachtaí agus déanfar an roghnú sin i bhfianaise na measúnuithe riosca atá foilsithe sna pleananna cigireachta bliantúla. Cuirfear na pleananna sin ar fail don phobal. Cuirfidh na cigirí na pleananna cigireachta san áireamh ina gcuid oibre agus cuirfidh siad ceangal ar onnmhaireoirí dramhaíola neamhdhleathaí amhrasta fianaise a thabhairt, i gcomhréir leis na forálacha ábhartha sa togra.

Fadhb mhór a bhíonn ann go minic is ea loingsithe neamhdhleathacha dramhaíola. Is minic a théitear timpeall ar thoirmisc onnmhairíochta dá bhforáiltear in RLD ar dhramhaíl ghuaiseach agus ar dhramhaíl atá le diúscairt. Is minic a dhéantar dramhaíl ghuaiseach a lipéadú mar earraí athláimhe agus dramhaíl atá le diúscairt mar dhramhaíl ar an mbealach chun a haisghabhála. Tá sé seo dearbhaithe ag na comh-iniúchtaí a rinne "an líonra um chur chun feidhme agus fhorghníomhú dhlí an chomhshaoil – seoladh braisle-dramhaíola thar teorainneacha" (IMPEL-tfs), le tacaíocht ón gCoimisiún. Léirigh na hiniúchtaí sin gur minic nach gcomhlíontar ceanglais RLD de thoradh loingsithe neamhdhleathacha dramhaíola. Mar chuid de na comh-iniúchtaí a rinneadh idir Deireadh Fómhair 2008 agus Samhain 2010, sheiceáil 22 Ballstát iompar de bhóthar agus i gcalafoirt (breis agus 20,000 iniúchadh iompair agus os cionn céad iniúchadh cuideachta)[4] agus thug siad tuairisc ar na torthaí. Ag cur san áireamh líon iomlán na loingsithe dramhaíola ón AE agus laistigh den AE a ndearnadh iniúchadh orthu le linn na tréimhse sin (3,454) agus líon na sáruithe (863), meastar gurb é 25 % an ráta foriomlán neamhchomhlíontachta.

I staidéar a rinneadh sa bhliain 2011 rinneadh meastachán ar thonnáiste na loingsithe neamhdhleathacha mar chion d’iomlán na loingsithe dramhaíola arna seoladh laistigh den AE agus amach ón AE[5]. Mura mbeadh ach 1% d'iomlán na loingsithe dramhaíola neamhdhleathach, dar leis an staidéar, bheadh 2.8 milliún tona mar thonnáiste neamhdhleathach sa bhliain.

Tagann loingsithe neamhdhleathacha dramhaíola go minic ó shaoráidí bailithe, stórála agus sórtála neamhrialaithe, áit a bhfaigheann oibreoirí neamhdhleathacha dramhaíl agus seolann siad í go neamhdhleathach ansin go tíortha i mbéal forbartha. Dar le staidéar a rinne Europol sa bhliain 2011[6], úsáidtear suíomhanna idirmheánacha go minic chun ceann scríbe na dramhaíola a cheilt agus le cur isteach ar iarrachtaí forfheidhmithe dlí na cuideachtaí foinse a shainaithint.

Tá ról tábhachtach ag na calafoirt sa chuid thiar thuaidh den AE (Antuairp, Hamburg, Le Havre agus Rotterdam) maidir le honnmhairiú dramhaíola (dramhaíl leictreonach, feithiclí a bhfuil a ré caite, plaistigh, páipéar agus cineálacha éagsúla dramhaíola guaisí) go tíortha san Afraic agus san Áise. Ós rud é go seoltar tonnáistí móra dramhaíola amach as an AE trí roinnt mhaith de na calafoirt sin (go dlíthiúil agus go mídhleathach), déantar rialuithe orthu níos minice agus, dá thoradh sin, is dócha go ndéantar níos mó loingsithe neamhdhleathacha dramhaíola a bhrath.

Ní amháin go gcuideodh forfheidhmiú éifeachtach agus iniúchtaí éifeachtacha ar loingsiú dramhaíola chun cosc a chur leis na tionchair thromchúiseacha chomhshaoil agus shláinte a eascraíonn ó dhramhaíl a sheoladh go neamhdhleathach, ach dhéanfaí na costais arda a laghdú agus bheadh sochair dhíreacha eacnamaíocha dá thoradh do na Ballstáit agus don tionscal. I measc na sochar airgeadais a bheadh ann de bharr forfheidhmiú feabhsaithe, tá go seachnófaí costais ghlanta agus aisdúichithe. Mar shampla, i staidéar le déanaí léiríodh méadú ar cháilíocht agus ar chainníocht na dramhaíola a athchúrsáladh de thoradh an fhorfheidhmithe níos déine i gcalafort Rotterdam, toisc go ndearnadh dramhaíl a ródú trí bhealaí dlíthiúla go saoráidí a bhfuil teicnící cóireála níos fearr iontu. Mar thoradh ar na hiniúchtaí treisithe i gcalafort Rotterdam cruthaíodh 22 post nua chomh maith – i gcustaim, ag déanamh iniúchtaí agus in ionaid chóireála dramhaíola[7].

I gconclúidí na Comhairle, an 3 Meitheamh 2010, iarradh ar an gCoimisiún, inter alia, a mhachnamh a dhéanamh féachaint an bhféadfaí ceanglais AE maidir le hiniúchtaí agus seiceálacha ar an láthair faoin RLD a neartú. Mar fhreagairt air seo, tá an Coimisiún tar éis measúnú níos sonraí a dhéanamh ar an gceist agus d’ullmhaigh sé measúnú tionchair ex ante, i gcomhréir lena threoirlínte maidir le measúnuithe tionchair.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR

An 25 Eanáir 2011, sheol an Coimisiún comhairliúchán ar líne do pháirtithe leasmhara trína shuíomh gréasáin EUROPA i gcomhréir leis na híoschaighdeáin le haghaidh comhairliúcháin. Bhí an comhairliúchán oscailte do na páirtithe leasmhara go léir ar feadh aon seachtain déag, agus é inrochtana tríd an bpointe rochtana aonair ar an idirlíon. [8] Le linn an chomhairliúcháin, fuarthas 65 aighneacht ó 18 n-údarás Ballstát, ó údarás amháin i dtír de chuid an Limistéir Eorpaigh Eacnamaíoch, ó 25 eagraíocht tionscail, ó chúig chuideachta phríobháideacha, ó dhá eagraíocht phoiblí, ó thrí eagraíocht neamhrialtasacha agus ó 11 duine aonair[9]. Nocht 90% de na freagróirí go raibh siad i bhfabhar ceanglas reachtach ar leibhéal an AE maidir le cigireachtaí ar loingsithe dramhaíola.

Le linn comhairliúcháin phoiblí a rinneadh in 2012 faoi ghníomhartha reachtacha a chuireann ualach ar fiontair bheaga agus mheánmhéide, dúradh nár tháinig cómhargadh d'úsáid agus d'athchúrsáil dramhaíola as RLD toisc go bhfuil sé á chur i bhfeidhm agus á léirmhíniú ar bhealaí éagsúla ag na Ballstáit, agus gur cheart iarracht níos mó a dhéanamh féachaint chuige go gcuirfí an Rialachán sin i bhfeidhm ar bhealach níos aonfhoirmí agus béim níos mó ann ar dhramhaíl ghuaiseach seachas ar dhramhaíl nach bhfuil fadhbanna ag baint léi. Cúis imní eile a bhí ann gur cheart nósanna imeachta chun dramhaíl a aistriú idir Ballstáit a shimpliú tuilleadh rud a fhágfadh cigireacht agus measúnú saoráidí cóireála dramhaíola faoi údaráis na mBallstát a ghlacann leis an dramhaíl.

Tá an togra reachtach seo maidir le loingsiú dramhaíola ceaptha féachaint chuige go gcuirfear RLD i bhfeidhm ar bhealach níos aonfhoirmí trí íoscheanglais chigireachtaí a bhunú ar fud an AE agus béim níos mó ann ar shruthanna fadhbacha dramhaíola[10]. Faoin RLD, tá nós imeachta simplithe ann do loingsithe dramhaíola lena n­-athghabháil i gcomparáid le loingsithe dramhaíola lena ndiúscairt. Mar sin féin, ceal nósanna imeachta comhchuibhithe cigireachta baintear an bonn d’fheidhmiú cuí an mhargaidh inmheánaigh i ndáil le loingsithe dramhaíola. Le go bhfeidhmeoidh an margadh inmheánach go cuí ní mór iniúchtaí ar loingsithe dramhaíola a chur i gcrích go héifeachtach ar fud an AE. Toisc nach bhfuil cothrom iomaíochta faoi láthair i ngeall ar míréireachtaí móra sna cleachtais forghníomhaithe, tá na gnólachtaí atá géilliúil don dlí faoi mhíbhuntáiste. I ngeall ar na rátaí arda loingsithe mídhleathacha dramhaíola baintear an bonn de na tionscail dhlíthiúla cóireála agus diúscartha dramhaíola. Dá gcuirfí an RLD i bhfeidhm go cuí ar fud an AE threiseofaí muinín na n‑oibreoirí eacnamaíocha sa chóras loingsithe dramhaíola. Gheobhadh na cuideachtaí in earnáil na hathchúrsála agus bainistíochta dramhaíola dreasachtaí le hinfheistíocht a dhéanamh agus poist nua a chruthú.

Is cúram d’údaráis sa Bhallstát ina bhfuil na saoráidí cóireála dramhaíola lonnaithe é cigireacht a dhéanamh orthu. Mar sin féin, ní mór don údarás inniúil sa Bhallstát seolta bheith ábalta meastóireacht a dhéanamh ar an tslí ina mbainisteoidh an tsaoráid sa Bhallstát fála an dramhaíl. Mar shampla, tar éis dó chineál na dramhaíola a scrúdú, féadfaidh an t-údarás seolta a bhaint de thátal as an méid sin nach féidir leis an tsaoráid sa Bhallstát fála í a bhainistiú i gcomhréir le hAirteagal 11 agus Airteagal 12 den RLD. Ní mór an meastóireacht sin a dhéanamh sula bhfágfaidh an loingsiú an tír sheolta, mura dhéantar amhlaidh ní féidir loingsithe mídhleathacha a chosc. Más loingsiú mídhleathach atá ann, féadfar go mbeidh ar an tír sheolta an bille a íoc as, inter alia, an dramhaíl a thógáil ar ais. Ní féidir, dá bhrí sin, meastóireacht na saoráidí cóireála dramhaíola a fhágáil faoi údaráis na mBallstát a nglacann léi amháin.

I measúnú tionchair ex-ante an Choimisiúin ar an togra reachtach seo rinneadh staidéar ar roinnt roghanna d'fhonn iniúchtaí agus forfheidhmiú RLD a threisiú. Bhí "an líonra um chur chun feidhme agus fhorghníomhú dhlí an chomhshaoil – seoladh braisle-dramhaíola thar teorainneacha" (IMPEL-tfs), údaráis i mBallstáit agus grúpaí éagsúla de pháirtithe leasmhara dlúthpháirteach in ullmhú na staidéar a seoladh chun tacú leis an measúnú.

De réir chonclúidí an mheasúnaithe, teaglaim de cheanglais reachtúla agus treoir ón AE an rogha is éifeachtaí chun aghaidh a thabhairt ar na fadhbanna a bhaineann le loingsithe neamhdhleathacha dramhaíola. Bheadh an glanchostas is ísle ag gabháil leis an rogha sin chomh maith leis an tionchar eacnamaíoch, sóisialta agus comhshaoil is dearfaí. Bheadh laghdú mór ar chostais ghlanta agus aisdúichithe dá thoradh mar aon le laghdú ar chostais indíreacha do na Ballstáit ina ndéanann an dramhaíl idirthuras iontu. Bhainfeadh an tionscal leas chomh maith as comhchuibhiú na reachtaíochta. Barrfheabhas a chur ar phróisis, teicnící sórtála dramhaíola níos fearr agus cáilíocht níos fearr dramhaíola na torthaí a bheadh ar níos mó dramhaíola a ródú trí bhealaí dleathacha. Le ceangal dlíthiúil chun iniúchtaí a threisiú d'fhéadfaí poist nua a chruthú freisin agus sheachnófaí athlonnú post lasmuigh den AE.

Mar chuid den mheasúnú tionchair rinneadh meastachán ar na costais a bheadh de dhíth do Bhallstáit nach bhfuil córais iniúchta leormhaithe acu (e.g. earcú foirne, agus uasghrádú a dhéanamh ar bhonneagar agus iniúchtaí). Bheadh thart ar EUR 4 mhilliún sa bhliain i gceist leis na costais sin don AE ar fad, ach d'fhéadfadh sé gur tábhachtaí na sochair eacnamaíocha agus shóisialta agus/nó d'fhéadfaí iad a mhaoiniú le fíneálacha arna mbailiú. De réir an mheasúnaithe tionchair, dá mbeadh meánfhíneálacha mar thoradh ar fiú níos lú ná 1% d'iomlán na n-iniúchtaí bliantúla, chumhdófaí costas na n-iniúchtaí breise a theastódh.

Cinntear sa mheasúnú tionchair gurb é pleanáil iniúchtaí an ceann is tábhachtaí de na bearta reachtacha atá beartaithe. An dara rud is mó tábhacht a chuideodh an fhadhb a réiteach is ea féidearthacht a bheith ag na húdaráis inniúla sna Ballstáit ceanglas a chur ar onnmhaireoirí dramhaíola neamhdhleathaí amhrasta fianaise a thabhairt d'fhonn dlíthiúlacht loingsithe a sheiceáil, agus ansin in ord íslitheach,rialuithe ar shaoráidí réamhtheachtacha agus oiliúint d'údaráis.

3. EILIMINTÍ DLÍTHIÚLA AN TOGRA

Leasaítear Airteagal 50 de RLD le hAirteagal 1(3)(b) den togra seo trí cheanglais maidir le pleanáil iniúchtaí do loingsithe dramhaíola a thabhairt isteach.

Le hAirteagal 1(3)(c) tugtar isteach, in Airteagal 50, féidearthacht a bheith ag údaráis inniúla sna Ballstáit ceanglas a chur ar onnmhaireoirí dramhaíola neamhdhleathaí amhrasta fianaise a thabhairt d'fhonn dlíthiúlacht loingsithe a sheiceáil. D'fhéadfadh baint a bheith ag an bhfianaise sin maidir le cé acu "dramhaíl" atá san ábhar nó nach ea, leis an loingsiú a bheith beartaithe chun críche aisghabhála nó diúscartha, nó le cineál na modhanna sonracha cóireála dramhaíola agus na gcaighdeán arna gcur i bhfeidhm ag an tsaoráid sa tír chinn scríbe, d’fhonn comhlíonadh Airteagal 49 de RLD a mheasúnú.

Le hAirteagal 1(2) agus Airteagal 1(4) déantar RLD a ailíniú le hAirteagal 290 den Chonradh ar Fheidhmiú an Aontais Eorpaigh i gcomhréir le gealltanas an Choimisiúin athbhreithniú a dhéanamh ar fhorálacha a ghabhann leis an nós imeachta rialúcháin i ngach ionstraim a bhfuil sé ar intinn aige a leasú.

Foráiltear in Airteagal 2 den togra seo go dtiocfaidh an Rialachán i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh agus cuirfear i bhfeidhm é ón [1 Eanáir xxxx nó 1 Iúil xxxx cibé dáta is luaithe ar an gcuntar go bhfuil an dáta sé mhí ar a laghad ó theacht i bhfeidhm an Rialacháin].

4. IMPLEACHT BHUISÉADACH

Neamhbhainteach.

5. EILIMINTÍ ROGHNACHA

Neamhbhainteach.

2013/0239 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 1013/2006 maidir le loingsiú dramhaíola

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[11],

Ag féachaint don tuairim ó Choiste na Réigiún[12],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Le Rialachán (CE) Uimh. 1013/2006 ó Pharlaimint na hEorpa agus ón gComhairle an 14 Meitheamh 2006 maidir le loingsiú dramhaíola[13], leagtar síos ceanglais maidir le loingsiú dramhaíola laistigh den AE agus maidir le loingsiú dramhaíola idir an AE agus tríú tíortha, chun an comhshaol a chosaint. Tugadh faoi deara, áfach, go raibh bearnaí san fhorfheidhmiú agus sna hiniúchtaí a rinne údaráis inniúla na mBallstát de dheasca, inter alia, easpa forálacha soiléire sa Rialachán maidir leis na nithe sin.

(2) Ní mór iniúchtaí ar loingsiú dramhaíola a phleanáil go leormhaith chun an acmhainneacht a bheidh de dhíth ó na hiniúchtaí ar loingsiú dramhaíola a bheith ar eolas agus chun cosc éifeachtach a chur le loingsithe neamhdhleathacha. Ba cheart, dá bhrí sin, na forálacha maidir le forfheidhmiú agus iniúchtaí in Airteagal 50 de Rialachán (CE) Uimh. 1013/2006 a neartú d’fhonn pleanáil rialta agus comhsheasmhach iniúchtaí a áirithiú. Ba cheart roinnt príomheilimintí a áireamh sa phleanáil. Ina measc sin tá measúnuithe riosca, straitéisí, cuspóirí, tosaíochtaí, líon agus cineálacha na n-iniúchtaí atá pleanáilte, sannadh tascanna, modhanna comhair idir údaráis agus forálacha maidir le hoiliúint ar chigirí.

(3) Tá éagsúlacht sna rialacha ar fud an Aontais maidir le féidearthacht a bheith ag údaráis inniúla sna Ballstáit ceanglas a chur ar onnmhaireoirí dramhaíola fianaise a thabhairt d'fhonn dlíthiúlacht loingsithe a sheiceáil. D'fhéadfadh an fhianaise sin a bheith ag baint le cé acu "dramhaíl" an tsubstaint nó an rud de réir bhrí Rialachán (CE) Uimh. 1013/2006 nó nach ea, nó le cé acu a sheolfar an dramhaíl go saoráidí atá neamhdhíobhálach don chomhshaol i gcomhréir le hAirteagal 49 den Rialachán nó nach seolfar. Dá bhrí sin, ba cheart foráil a dhéanamh le hAirteagal 50 den Rialachán maidir le féidearthacht a bheith ag údaráis inniúla sna Ballstáit ceanglas a chur ar onnmhaireoirí dramhaíola neamhdhleathaí amhrasta fianaise a thabhairt d'fhonn dlíthiúlacht loingsithe a sheiceáil.

(4) Is minic a thagann loingsithe neamhdhleathacha dramhaíola ó shaoráidí bailithe, stórála agus sórtála neamhrialaithe. Ba cheart, dá bhrí sin, ceanglais iniúchta a thabhairt isteach i gcás láithreacha mar iad.

(5) Mar thoradh ar theacht i bhfeidhm Chonradh Liospóin, is gá na cumhachtaí a thugtar don Choimisiún faoi Rialachán (CE) 1013/2006 a ailíniú le hAirteagal 290 den Chonradh.

(6) Ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún leis an gcuspóir ceanglais theicniúla agus eagrúcháin a ghlacadh do chur chun feidhme praiticiúil córais idirmhalartaithe leictreonaigh sonraí. Tá sé thar a bheith tábhachtach go rachaidh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear le saineolaithe.

(7) Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar na doiciméid ábhartha a tharchur an tráth céanna, go tráthúil agus go hiomchuí, chuig Parlaimint na hEorpa agus chuig an gComhairle.

(8) Féadfaidh an Coimisiún treoirlínte a ghlacadh maidir le cur i bhfeidhm Airteagal 12(1)(g) den Rialachán, mar aon le treoirlínte maidir le cur i bhfeidhm Airteagal 15 den Rialachán, treoirlínte maidir le comhar na n-údarás inniúil maidir le loingsithe neamhdhleathacha, tuilleadh treorach maidir le húsáid teangacha, agus tuilleadh soiléirithe ar cheanglais nós imeachta Theideal II den Rialachán maidir lena gcur i bhfeidhm i dtaca le honnmhairithe, allmhairithe agus dramhaíl ar a bealach ón gComhphobal, go dtí an Comhphobal agus tríd an gComhphobal.

(9) Dá bhrí sin, ba cheart Rialachán (CE) Uimh. 1013/2006 a leasú dá réir.

(10) Ba cheart feidhm a bheith ag an Rialacháin seo ón 1 Eanáir [xxxx] nó ón 1 Iúil [xxxx] cibé dáta is luaithe ar an gcuntar go mbeidh an dáta sin sé mhí ar a laghad tar éis theacht i bhfeidhm an Rialacháin, chun go mbeidh dóthain ama ag Ballstáit agus gnólachtaí ullmhú chun na bearta a cheanglaítear faoi Airteagal 50 den Rialachán a chur i bhfeidhm.

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 1013/2006 mar seo a leanas:

(1) in Airteagal 2, cuirtear isteach mír 36 seo a leanas:

'36. ciallaíonn 'athúsáid' aon oibríocht ina mbaintear úsáid in athuair as táirgí nó comhpháirteanna nach dramhaíl iad don chúis chéanna ar ceapadh iad an chéad lá.

(2) in Airteagal 26, cuirtear isteach mír 5 seo a leanas:

'5. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 59 i ndáil le ceanglais theicniúla agus eagrúcháin do chur chun feidhme praiticiúil córais idirmhalartaithe leictreonaigh sonraí chun doiciméid agus faisnéis a chur isteach.'

(3) leasaítear Airteagal 50 mar seo a leanas:

(a) cuirtear an méid seo a leanas in ionad mhír 2:

'2. Déanfaidh Ballstáit, trí bhíthin beart chun an Rialachán seo a fhorfheidhmiú, foráil, inter alia, maidir le hiniúchtaí ar bhunaíochtaí agus ar ghnóthais i gcomhréir le hAirteagal 34 de Threoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl[14], agus maidir le seiceálacha ar an láthair ar loingsithe dramhaíola nó seiceálacha ar an aisghabháil nó an diúscairt lena mbaineann.'

(b) cuirtear mír 2a isteach seo a leanas:

'2a. Áiritheoidh Ballstáit go mbunóidh a n-údaráis inniúla pleananna d'iniúchtaí dírithe ar chomhlíonadh an Rialacháin seo a sheiceáil. Cumhdófar limistéar geografach iomlán an Bhallstáit lena mbaineann sna pleananna agus beidh feidhm acu maidir le gach iniúchadh a dhéanfar ar loingsithe dramhaíola i gcomhréir le mír 2, lena n-áirítear iniúchtaí ar bhunaíochtaí agus ar ghnóthais, ar iompar de bhóthar agus d'iarnród agus ar choinsíneachtaí i gcalafoirt. Áireofar na nithe seo leanas sna pleananna sin:

(a) straitéis agus cuspóirí d’iniúchtaí ar loingsithe dramhaíola a thagraíonn do na hacmhainní riachtanacha daonna, airgeadais agus eile;

(b) measúnú riosca lena gcumhdaítear sainshruthanna dramhaíola agus foinsí loingsithe neamhdhleathacha, agus lena gcuirtear sonraí bunaithe ar fhaisnéis, ar nós iniúchtaí póilíní agus anailís ar ghníomhaíochtaí coiriúla, san áireamh;

(c) tosaíochtaí agus cur síos ar an gcaoi a roghnaíodh na tosaíochtaí sin bunaithe ar straitéisí, cuspóirí agus measúnú riosca;

(d) faisnéis i dtaobh líon agus cineálacha na n-iniúchtaí atá pleanáilte maidir le suíomhanna dramhaíola, iompar de bhóthar agus d'iarnród agus coinsíneachtaí i gcalafoirt;

(e) sannadh tascanna do gach údarás a bhfuil baint aige le hiniúchtaí ar loingsithe dramhaíola;

(f) modhanna comhair idir údaráis dhifriúla a bhfuil baint acu le hiniúchtaí; agus

(g) measúnú ar an riachtanas oiliúint a chur ar chigirí maidir le ceisteanna teicniúla agus dlíthiúla a bhaineann le bainistiú dramhaíola agus loingsiú dramhaíola agus forálacha maidir le cláir rialta oiliúna.

Athbhreithneofar na pleananna go bliantúil ar a laghad agus tabharfar cothrom le dáta iad nuair is iomchuí. Déanfar meastóireacht san athbhreithniú ar a mhéid a cuireadh cuspóirí agus eilimintí eile na bpleananna chun feidhme.

Cuirfidh an t-údarás inniúil na pleananna ar fáil go poiblí i gcomhréir le Treoir 2003/4/CE ó Pharlaimint na hEorpa agus ón gComhairle an 28 Eanáir 2003 maidir le rochtain phoiblí ar fhaisnéis ar an gcomhshaol[15]'.'

(c) cuirtear isteach mír 4a agus mír 4b seo a leanas:

'4a. Lena áirithiú nach bhfuil dramhaíl de réir bhrí Airteagal 2(1) i loingsiú, féadfaidh an t-údarás inniúil:

(i) a fhíorú go bhfuil foráil déanta maidir leis an loingsiú a chosaint go hiomchuí in aghaidh díobhála le linn iompair, luchtaithe agus díluchtaithe; agus

(ii) i gcásanna ina bhfuiltear in amhras faoi loingsiú mídhleathach, ceanglas a chur ar an té atá i bhfeighil an tseolta cóip den sonrasc agus den chonradh a bhaineann le díol nó le haistriú úinéireacht na substainte nó an ní a chur isteach, ina luaitear gur athúsáid atá beartaithe dó de réir bhrí Airteagal 2(36), agus a cheangal air a chruthú go bhfuil an tsubstaint nó an ní go hiomlán feidhmiúil.

4b. Le fáil amach má tá loingsiú ceaptha d’oibríochtaí aisghabhála atá i gcomhréir le Airteagal 49, i gcásanna ina bhfuiltear in amhras faoi loingsiú mídhleathach féadfaidh an t-údarás inniúil ceanglas a chur ar an té atá i bhfeighil an tseolta conradh, litir nó doiciméad eile atá sínithe ag an tsaoráid aisghabhála a chur isteach ina sainítear na modhanna cóireála dramhaíola, agus na teicneolaíochtaí agus na caighdeáin arna gcur i bhfeidhm sa tsaoráid aisghabhála sa tír chinn scríbe.'

(4) Cuirtear an méid seo a leanas in ionad Airteagal 59 agus Airteagal 59a:

'Airteagal 59

An tarmligean a fheidhmiú

1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún gníomhartha tarmligthe a ghlacadh.

2. Tabharfar an tarmligean cumhachta dá dtagraítear in Airteagal 26(5) don Choimisiún ar feadh tréimhse neamhchinntithe ó dháta theacht i bhfeidhm an Rialacháin seo.

3. Féadfaidh Parlaimint na hEorpa nó an Chomhairle an tarmligean cumhachta dá dtagraítear in Airteagal 26(5) a chúlghairm tráth ar bith. Leis an gcinneadh cúlghairm a dhéanamh, cuirfear deireadh le tarmligean na cumhachta atá sonraithe sa chinneadh sin. Gabhfaidh éifeacht leis an gcúlghairm an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta níos déanaí a shonrófar sa chinneadh. Ní dhéanfaidh sé aon difear do bhailíocht na ngníomhartha tarmligthe atá i bhfeidhm cheana féin.

4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith go comhuaineach do Pharlaimint na hEorpa agus don Chomhairle.

5. Ní thiocfaidh gníomh tarmligthe arna ghlacadh de bhun Airteagal 26(5) i bhfeidhm ach amháin más rud é nár chuir Parlaimint na hEorpa ná an Chomhairle ina choinne laistigh de thréimhse dhá mhí ón bhfógra faoin ngníomh sin a tabhairt do Pharlaimint na hEorpa nó don Chomhairle nó, sula dtéann an tréimhse sin in éag, má tá sé curtha in iúl ag Parlaimint na hEorpa agus ag an gComhairle araon don Choimisiún nach gcuirfidh siad ina choinne. Cuirfear dhá mhí leis an tréimhse sin ar thionscnamh ó Pharlaimint na hEorpa nó ón gComhairle.

Airteagal 59a

An nós imeachta coiste

1. Beidh an coiste a bunaíodh le hAirteagal 39 de Threoir 2008/98/CE de chúnamh ag an gCoimisiún.

Is é a bheidh sa Choiste sin Coiste de réir bhrí Rialachán (AE) Uimh. 182/2011.

2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.'

Airteagal 2

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón [1 Eanáir xxxx nó 1 Iúil xxxx cibé dáta is luaithe ar an gcuntar go mbeidh an dáta sin sé mhí ar a laghad ó theacht i bhfeidhm an Rialacháin].

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

an tUachtarán an tUachtarán

[1] Rialachán (CE) Uimh. 1013/2006 ó Pharlaimint na hEorpa agus ón gComhairle maidir le loingsiú dramhaíola, IO L 190, 12.7.2006, lch. 1.

[2] Airteagail 18 agus 49 agus Iarscríbhinn VII de RLD. Féach chomh maith Rialachán (CE) Uimh. 674/2012 ón gCoimisiún an 23 Iúil 2012 lena leasaítear Rialachán (CE) Uimh. 1418/2007 maidir le honnmhairiú dramhaíola áirithe chun críocha aisghabhála go tíortha áirithe nach bhfuil san ECFE.

[3] Maidir le dramhaíl chathrach a bhailítear ó theaghlaigh phríobháideacha, lena n-áirítear cásannna ina mbailítear dramhaíl de chuid táirgeoirí eile (dramhaíl a bhaineann le hiontráil 20 03 01) mar chuid den bhailiú sin, tá sí faoi réir na bhforálacha céanna maidir le diúscairt dramhaíola (Airteagal 3(5) de RLD). Maidir le loingsithe atá ag teacht isteach chuig loisceoir agus atá aicmithe mar loingsithe aisghabhála, tá siad faoi réir rialacha sonracha (Airteagal 16 de Threoir 2008/98/CE ('an Chreat-Treoir Dramhaíola')).

[4] Tá tuairisc mhionsonraithe IMPEL ó na comh-iniúchtaí le fáil ag: http://impel.eu/wp-content/uploads/2012/01/IMPEL-TFS-EA-II-Project-_Final-report-adopted-v1-4.pdf.

[5] Measúnú agus treoir maidir le reachtaíocht dramhaíola an AE a chur chun feidhme sna Ballstáit, BiPRO, an 16 Samhain 2011, http://ec.europa.eu/environment/waste/shipments/reports.htm.

[6] Staidéar de chuid Europol dar teideal 'EU organised crime assessment' ('Measúnú ar choireacht eagraithe san AE'), an 28 Aibreán 2011, lch. 30. https://www.europol.europa.eu/.

[7] Staidéar dar teideal 'Implementation of EU waste legislation for green growth' ('Reachtaíocht dramhaíola an AE a chur chun feidhme ar mhaithe le fás glas'), BioIntelligence Service, 2011, http://ec.europa.eu/environment/waste/studies/pdf/study%2012%20FINAL%20REPORT.pdf.

[8] Bhí an comhairliúchán le geallsealbhóirí bunaithe i bpáirt ar dhá staidéar, mar atá 'Inspection requirements for waste shipments' ('Ceanglais chigireachta maidir le loingsithe dramhaíola'), tuarascáil deiridh dar dáta an 12 Lúnasa 2009, Biointelligence http://ec.europa.eu/environment/waste/shipments/reports.htm; agus 'Environmental, social and economic impact assessment of possible requirements and criteria for waste shipment inspections, controls and on-the-spot-checks' ('Measúnú tionchair ar cheanglais agus ar chritéir fhéideartha i leith cigireachtaí, rialuithe agus seiceálacha ar an láthair maidir le loingsiú dramhaíola), tuarascáil deiridh dar dáta an 4 Meitheamh 2010, Biointelligence SA http://ec.europa.eu/environment/waste/shipments/reports.htm.

[9] http://ec.europa.eu/environment/waste/shipments/news.htm.

[10] Féach freisin an Teachtaireacht ón gCoimisiún maidir leis an obair iardain atá le déanamh i leith 'TOP 10', comhairliúchán a rinneadh le fiontair bheaga agus mheánmhéide maidir le rialáil an AE.

[11] IO C , , lch. .

[12] IO C , , lch. .

[13] IO L 190, 12.7.2006, lch. 1.

[14] IO L 312, 22.11.2008, lch. 3.

[15] IO L 41, 14.2.2003, lch. 26.